དེ་ནས་མཚན་མོའི་ཕྱག་ཚོད་༡༠པ་མ་ཟིན་གྱི་བར་དུ་གྲྭ་ཤག་སོགས་སུ་ཕེབས་མི་ཆོག་པར་ལ་ལས་སྟོང་ཉིད་ལ་སོགས་གནས་ལུགས་ཀྱི་དོན་སྒོམ་པ་དང་།ལ་ལས་ཁ་འདོན་དགེ་སྦྱོར་བྱེད་པ་དང་།ལ་ལས་དཔེ་ཆ་བློ་འཛིན་བྱེད་པ་དང་།ལ་ལས་དཔེ་གཟིགས་གནང་བ་དང་།ལ་ལས་འཆད་ཉན་བྱེད་པ་དང་།ལ་ལས་ཕྱག་འཚལ་བ་དང་།ལ་ལས་སྐོར་བ་བྱེད་པ་དང་།ལ་ལས་སྟོན་པའི་རྣམ་ཐར་ཀློག་པ་མདོར་ན་བོན་སྤྱོད་བཅུ་གསུམ་གྱི་སྒོ་ནས་ཉམས་སུ་ལེན་པ་སོགས་ཉིན་བཞིན་ནན་འཁོར་རོ།དཀའ་ཐུབ་ཆེན་མོའི་རིང་དུ་རྒྱུན་ལྡན་དང་མི་འདྲ་བར་ཕྱི་ཡི་ཚུལ་དང་ནང་གི་ཁྲིམས་ལ་སོགས་ལྷག་ཏུ་གཅེས་ཤིང་རྣམ་གཡེང་ལེ་ལོ་ལ་སོགས་ཀྱི་དབང་དུ་མ་ཤོར་བར་མཚན་བཅས་དང་མཚན་མེད་ཀྱི་དགེ་བ་སོགས་ལ་འབད་འབུངས་དམིགས་བསལ་གནང་ཞིང་སེམས་ལ་དང་བ་དང་མོས་པ་དང་སྤྲོ་བ་སོགས་ལྡན་པས་༧སྐྱབས་རྗེ་སྨན་རིའི་ཁྲི་འཛིན་ཞིང་གཤེགས་པ་མཆོག་གིས་དཀའ་ཐུབ་ཟེར་ན་འདུལ་བ་པའི་ལོ་གསར་ཡིན་ཞེས་སོགས་གསུངས་མྱོང་ཡང་ཡོད།༧དཔལ་གཤེན་བསྟན་སྨན་རིའི་གླིང་གི་དྲི་མེད་གཤེན་གྱི་དཀའ་ཐུབ་ཆེན་མོའི་གནས་ཚུལ་ཙམ་དུ་ཁྱུངཿཁྲི་རྒྱལ་པས་བསྡུས་པའོ།